ПРОЕКТ!
НАРЕДБА ЗА ИЗМЕНЕНИЕ НА Наредба за ИЗГРАЖДАНЕ И ОПАЗВАНЕ НА ЗЕЛЕНАТА СИСТЕМА НА ТЕРИТОРИЯТА НА ОБЩИНА ТРОЯН
§1. Чл. 47, ал. 3 се изменя, като придобива следната редакция: „Въз основа на акта за установяване на административно нарушение кметът на общината или негов заместник издава наказателно постановление.“.

§2. Чл. 48, ал. 2 се изменя, като придобива следната редакция: „Наказва се с глоба от 100 лв. лице, което:…“.

МОТИВИ

към проекта за НАРЕДБА ЗА ИЗМЕНЕНИЕ НА Наредба за ИЗГРАЖДАНЕ И ОПАЗВАНЕ НА ЗЕЛЕНАТА СИСТЕМА 

НА ТЕРИТОРИЯТА НА ОБЩИНА ТРОЯН
1. Причини, които налагат приемането на предложения Проект:
По протест на прокурор от Окръжна прокуратура – Ловеч с изх. №221/05.03.2019 г., подаден против чл. 47, ал. 3 в частта относно „… или оправомощено от него лице“ и чл. 48, ал. 2, т. 2 и т. 3 от Наредбата за изграждане и опазване на зелената система на територията на община Троян (Наредбата), приета от Общински съвет – Троян с Решение №154/11.09.2008 г., в Административен съд – Ловеч е образувано административно дело №116/2019 г. по описа на съда.

Доводите на прокурора за незаконосъобразност на разпоредбите са следните:

1.1. Съгласно ал. 1 на чл. 47 от Наредбата, нарушенията по тази наредба се констатират с акт за установяване на административно нарушение, съставен от длъжностни лица от общинската администрация, определени със заповед на кмета на общината. Съгласно ал. 3, въз основа на акта за установяване на административно нарушение кметът на общината или оправомощено от него лице издава наказателно постановление.
С оглед на горното разпоредбата на чл. 47, ал. 3 в частта „… или оправомощено от него лице“ противоречи на чл. 22, ал. 5 от Закона за местното самоуправление и местната администрация (ЗМСМА) и на чл. 47 от Закона за административните нарушения и наказания (ЗАНН).

Съгласно чл. 47, ал. 2 от ЗАНН кметовете на общини могат да възлагат правата си на наказващи органи на определени от тях длъжностни лица, когато това е предвидено в съответния закон, указ или ПМС. Сред актовете, изброени в чл. 47, ал. 2 от ЗАНН, не са включени наредбите на общинските съвети.

В специалния ЗМСМА отсъства възможност за делегиране на правомощие по налагане на административни наказания на други лица, освен на заместниците на компетентния орган. Според разпоредбата на чл. 39, ал. 1 от ЗМСМА под понятието „заместник“ се разбира или длъжностно лице, което изпълнява правомощията на титуляра при негово отсъствие, или длъжностно лице, което заема такава конкретна длъжност по щатното разписание в съответната администрация. С нормата на чл. 22, ал. 5 от ЗМСМА се въвежда основание за налагане на административни наказания от заместник-кмета. Разпоредбата в частта, визираща „или оправомощено от него лице“ противоречи на изрични норми от ЗМСМА, което се извежда от систематическото тълкуване на чл. 39, ал. 4, чл. 22, ал. 5, чл. 44, ал. 1, т. 9, пр. 1 и пр. 2 от ЗМСМА.

В заключение следва да се посочи, че изричната компетентност за издаване на наказателни постановления принадлежи на кмета на общината, респ. на негов заместник.
1.2. По силата на разпоредбата на чл. 48, ал. 2, т. 2 и т. 3 от Наредбата се наказва с глоба от 100 до 500 лв., ако не подлежи на по-тежко наказание лице, което: ... пуска на свобода кучета или домашни животни в зелени площи, поляни, цветни фигури и детски площадки; и развежда кучета и други домашни животни, извън определените в зелени площи места или не събира техни екскременти. 
Подложена на граматическо тълкуване, подзаконовата норма означава, че глобата от общинската наредба се налага само в случай, че по друг ред не се следва друго наказание. Удачно е да се подчертае, че другият ред може да е определен само в закон и предвид естеството на регулираните обществени отношения това е Закон за ветеринарномедицинската дейност (ЗВД). Това налага извода, че при положение, че глобата в местната наредба е по-леко наказание, тя просто не се налага. 

След тези уточнения, при съпоставката с чл. 172, т. 1 от ЗДВ, съгласно който собствениците на домашни любимци са длъжни да вземат мерки животните да не замърсяват обществени места, като почистват мястото след дефекация, и с чл. 177, ал. 1, т. 4 от същия закон, съгласно който се забранява разхождането на кучета на детски площадки и на места, обозначени от общините със забранителни знаци, стават ясни аспектите, в които съвпадат хипотезите, регламентирани от законодателя и от местния орган на власт, още повече, като се знае, че обществени са общодостъпните за всяко лице места, в т.ч. и зелените площи.

В чл. 426 и чл. 428 от ЗВД за нарушаване на цитираните забрани е предвидена глоба в размер 100 лв.

Съгласно чл. 8 от Закона за нормативните актове (ЗНА), общинските съвети могат да издават наредби, с които уреждат съобразно нормативните актове от по-висока степен неуредени от тях обществени отношения с местно значение. От това следва, че ОбС – Троян не е бил в правото си да урежда с наредба санкции, в противоречие с нормативните актове от по-висша степен, какъвто в конкретния случай се явява ЗВД.

На следващото място оспорената нормативна разпоредба противоречи и на чл. 76, ал. 3 от Административнопроцесуалния кодекс (АПК), съгласно който общинските съвети издават нормативни актове, с които уреждат обществени отношения с местно значение (в същия смисъл е постулатът на чл. 15, ал. 1 от ЗНА). По смисъла на чл. 76, ал. 3 от АПК издаваните от общинските съвети нормативни актове имат вторичен и производен характер спрямо законите, по-висока степен на конкретизация и ограничено териториално значение. 

2. Цели, които се поставят:

С направените изменения на действащата към момента Наредба за изграждане и опазване на зелената система на територията на община Троян се цели синхронизиране със ЗМСМА, ЗАНН, ЗВД, АПК и ЗНА. 

3. Финансовите и други средства, необходими за прилагане на новата уредба:

За предлаганите промени не са необходими финансови средства.

4. Очаквани резултати:

С приемането на направените промени Наредбата ще бъде приведена в съответствие с разпоредбите на нормативните актове от по-висока степен. 

5. Съответствие с правото на Европейския съюз:

Настоящите изменения на Наредбата за изграждане и опазване на зелената система на територията на община Троян са в пълно съответствие с европейското законодателство, спазвайки в пълнота разпоредбите и целите на националното и местно законодателство.

